Birgitta Elín Hassell og Marta Hlín Magnadóttir skrifa 2. júní 2012 06:00 Mikil umræða hefur verið í þjóðfélaginu um að efla þurfi lestur barna og unglinga en ekki er víst að fólk geri sér almennt grein fyrir því hversu mikið tapast þegar börnin þeirra líta ekki í bók hátt í þrjá mánuði yfir sumartímann . Erlendar rannsóknir sýna að þeim nemendum sem ekki opna bók í sumarleyfinu fer aftur . Á ensku nefnist þetta summer reading loss ( eða summer learning loss ) og vísar í þá afturför í lestrarfærni sem á sér stað yfir sumarið þegar börnin hljóta ekki formlega lestrarkennslu . Lestrarfærni þeirra barna sem lesa eitthvað stendur í stað eða batnar jafnvel . Þessar sömu rannsóknir sýna að það eru oftast þeir sem síst mega við því sem lesa minnst í sumarfríinu og standa því enn verr að hausti . Þetta vindur svo upp á sig og þeir sem ekkert lesa standa sífellt verr , eru lengur að vinna sig upp og ná jafnvel ekki jafnöldrum sínum yfir skólaárið . Það sem helst spáir fyrir um hvort lestrarkunnáttu barns hrakar yfir sumartímann er hvort það les eða ekki og það hvort barnið les yfir sumartímann ræðst að mestu af því hvort það hefur aðgang að bókum eða ekki . Ábyrgð foreldra Á sumrin , þegar börn og unglingar fá ekki það aðhald sem skólastofan veitir , er ekki ólíklegt að þau þurfi hvatningu til lestrar og stuðning við val á lesefni . Hér gegna foreldrar og forráðamenn lykilhlutverki . Fáðu lánaða eða kauptu bók handa ungmenninu þegar þú grípur bók handa þér , krakkar hafa alveg jafn gaman af nýju lesefni og við hin . Hinir fullorðnu ættu að hafa í huga að gera ungmennunum auðvelt að nálgast bækur sem henta áhuga og getu . En það eru fleiri en foreldrar sem geta haft áhrif . Á ráðstefnunni Alvara málsins , bókaþjóð í ólestri í janúar 2012 var bent á að ábyrgðin á bókmenntauppeldinu væri samfélagsins alls . Heimilin , skólarnir , fjölmiðlar og ekki síst yfirvöld þurfa að taka höndum saman og gera lestur að áhugaverðri og gildri iðju sem fær jákvæða athygli . Við undirritaðar teljum verulega þörf á sumarlestrarátaki á Íslandi – áberandi , sýnilegu og ágengu átaki sem nær til allra sem að málinu koma – allra Íslendinga .